15 Ke therešo gore go na le bafsa ba bangwe bao ba kopanelago le phuthego bao ba sego ba godišwa ke batswadi ba Bakriste. Ge e ba o le yo mongwe wa bona, nagana gore ga bjale o na le tokelo e kgolo gakaakang ya go tseba Mmopi le go mo hlankela! Go na le batho ba dibilione lefaseng. Ka gona, ke tšhegofatšo e kgolo go ba gare ga bao Jehofa a ba bontšhitšego botho ka go ba gogela go yena le go ba utollela therešo ya Beibele. (Joh. 6:44, 45) Ke mo e ka bago motho o tee feela go ba 1 000 mo lefaseng yo a tsebago therešo, gomme o yo mongwe wa bona. Na seo ga se sa swanela go re thabiša ka moka ga rena, go sa šetšwe gore re ithutile therešo bjang? (Bala 1 Bakorinthe 2:12.) Gener o re: “Meriri ya ka e a tšhaba ge ke nagana ka taba yeo. Ke ipotšiša gore ke nna mang nka tsebjago ke Jehofa, yena Mong wa legohle?” (Ps. 8:4) Kgaetšedi yo mongwe wa Mokriste yo a tšwago tikologong yona yeo o itše: “Barutwana ba thaba kudu ge morutiši wa bona a ba tseba. Ka gona ke tokelo e kgolo kudu go tsebja ke Jehofa, yena Mohlahli yo Mogolo!”